Ο **Στίβεν Μπλούμερ** (αγγλικά: *Stephen Bloomer*, 20 Ιανουαρίου 1874 – 16 Απριλίου 1938) ήταν Άγγλος διεθνής ποδοσφαιριστής, που αγωνιζόταν ως επιθετικός. Θεωρείται ως ο πρώτος χρονικά μεγάλος ποδοσφαιριστής στην ιστορία του αθλήματος.

Βιογραφία
---------

Γεννήθηκε στο Κράντλεϊ στις 20 Ιανουαρίου 1874, αλλά όταν ήταν μόλις πέντε ετών μετακόμισε με την οικογένειά του στο Ντέρμπι. Εκεί ο πατέρας τους βρήκε δουλειά ως εργάτης με το αφεντικό του είχε επίσης ένα παρακείμενο αθλητικό γήπεδο (αρχικά χρησιμοποιήθηκε για μπέιζμπολ και στη συνέχεια χρησιμοποιήθηκε από την τοπική ομάδα ποδοσφαίρου, Ντέρμπι Κάουντι). Το 1886 ο Μπλούμερ άφησε το σχολείο και μπήκε στην εταιρεία του πατέρα του. Ταυτόχρονα ανέπτυξε αγάπη για τα αθλήματα: μπέιζμπολ, κρίκετ, αλλά πάνω από όλα το ποδόσφαιρο.

### Καριέρα σε συλλόγους

Ξεκίνησε την καριέρα του στα τέλη του 19ου αιώνα και συνέχισε στις αρχές του 20ού αιώνα, έχοντας σημαντική σταδιοδρομία στη Ντέρμπι Κάουντι σημειώνοντας γκολ με εντυπωσιακό ρυθμό. Δημιούργησε ρεκόρ και σε διεθνές επίπεδο με την εθνική ομάδα που θα διαρκούσε πάνω από μισό αιώνα. Του είχε δοθεί το προσωνύμιο *Destroying Angel* (καταστροφικός άγγελος).

Η καριέρα του ξεκίνησε το 1891 με τη δεύτερη ομάδα της Ντέρμπι και την επόμενη χρονιά εντάχθηκε στην πρώτη. Αγωνίστηκε για δύο περιόδους στο σύλλογο και διάστημα άνω των είκοσι ετών. Στις 3 Σεπτεμβρίου του 1892 ο νεαρός επιθετικός θα ντεμπουτάρει απέναντι στη Στόουκ Σίτι και το τέλος εκείνης της χρονιάς θα τον βρει με 11 γκολ (σε 28 αγώνες). Την επόμενη χρονιά θα σκοράρει 18 τέρματα και θα βοηθήσει τη Ντέρμπι να τερματίσει στην τρίτη θέση τη σεζόν 1893–94 και θα κερδίσει δίκαια την πρώτη του κλήση στην εθνική Αγγλίας. Είχε τη δυνατότητα να σουτάρει εξαιρετικά και με τα δύο πόδια και επίσης διέθετε το σπάνιο χάρισμα να παίζει τη μπάλα «με τη μία». Στην πρώτη αγωνιστική του παρουσία που διήρκεσε 14 χρόνια, ήταν ο πρώτος σκόρερ στο αγγλικό πρωτάθλημα πέντε φορές (1896, 1897, 1899, 1901 και 1904) και βοήθησε τον σύλλογο να φτάσει σε δύο τελικούς του Κυπέλλου FA, παρόλο που ήταν ανεπιτυχείς και τις δύο φορές.

### Διεθνής καριέρα

Το 1895 έκανε το διεθνές του ντεμπούτο για την Αγγλία στην έδρα του στο Ντέρμπι, σημειώνοντας δύο τέρματα στη νίκη με 9–0 επί της Βορείου Ιρλανδίας. Το καλύτερο διεθνές επίτευγμα του ήρθε το 1896, σκοράροντας πέντε φορές στη νίκη με 9–1 επί της Ουαλίας στο Κάρντιφ. Σημείωσε συνολικά 19 γκολ σε 10 αγώνες της Αγγλίας από τον Μάρτιο του 1895 έως τον Μάρτιο του 1899, ένα ρεκόρ που ακόμα παραμένει. Η διεθνής του καριέρα έληξε το 1907, ένα χρόνο μετά την αποχώρησή του από τη Ντέρμπι για να ενταχθεί στη  Μίντλεσμπρο.

Λόγω του περιορισμένου αριθμού των διεθνών συναντήσεων τότε, ο Μπλούμερ αγωνίστηκε σε 24 διεθνείς συναντήσεις και σημείωσε 28 γκολ δημιουργώντας αγγλικό ρεκόρ επίτευξης τερμάτων που θα διαρκέσει από το 1898 μέχρι το 1911. Παράλληλα, ήταν κάτοχος και του παγκοσμίου ρεκόρ (για το ίδιο χρονικό διάστημα) από το 15ο γκολ, που σημειώθηκε στις 2 Απριλίου 1898 με αντίπαλο τη Σκωτία στη Γλασκόβη (αποτέλεσμα 3–1 υπέρ των Άγγλων). Η  Αγγλική Ποδοσφαιρική Ομοσπονδία αναγνωρίζει 23 αγώνες. Αν και η καριέρα του ήταν αρκετά επιτυχημένη στα τέσσερα χρόνια στη  Μίντλεσμπρο, σημειώνοντας περισσότερα από 60 γκολ, η κίνηση ήταν λάθος για τη Ντέρμπι αφού υποβιβάστηκε χωρίς αυτόν και το 1910 τον απέκτησαν ξανά για δεύτερη περίοδο. Ο Μπλούμερ οδήγησε τη Ντέρμπι στην άνοδό της στην πρώτη αγωνιστική περίοδο μετά την επιστροφή του, και πέρασε τέσσερα ακόμη χρόνια στην ομάδα πριν τελειώσει την καριέρα του το 1914 μετά από 550 επίσημα παιχνίδια και 345 γκολ με την πρώτη ομάδα, ρεκόρ που παραμένει για το σύλλογο.

Μπούστο του Μπλούμερ στο Στάδιο Πράιντ Παρκ
Κλείνοντας την καριέρα του είχε σημειώσει 317 τέρματα σε αγώνες πρωταθλήματος πρώτης εθνικής, επίδοση ρεκόρ που καταρρίφθηκε το 1969 από τον Τζίμι Γκριβς, ενώ ο Μπλούμερ εξακολουθεί να είναι δεύτερος. Ο Γκριβς κατέρριψε και το ρεκόρ των πέντε τίτλων πρώτου σκόρερ την ίδια χρονιά. Συνολικά σημείωσε τουλάχιστον 504 τέρματα σε 755 επίσημους αγώνες, ο πρώτος που ξεπέρασε τα 500 γκολ σε επίσημους αγώνες.

### Μετά το ποδόσφαιρο

Έχοντας αποχωρήσει από την ενεργό δράση, μετακόμισε στη Γερμανία ως προπονητής στην ομάδα Βρετάνια του Βερολίνου, αλλά λίγο μετά την ανάληψη των καθηκόντων του ξεκίνησε ο Πρώτος Παγκόσμιος Πόλεμος και βρέθηκε φυλακισμένος στη Γερμανία. Επιστρέφοντας στο Ντέρμπι μετά την απελευθέρωσή του για να προσχωρήσει στο προπονητικό προσωπικό, πέρασε άλλα πέντε χρόνια στην ομάδα πριν γίνει προπονητής του ισπανικού σωματείου *Real Union Irún* το 1923. Ηγήθηκε του συλλόγου σε μεγάλες νίκες με αρκετούς από τους κορυφαίους συλλόγους της Ισπανίας πριν επιστρέψει ξανά στο Ντέρμπι το 1925 ως βοηθός προπονητή. Εργάστηκε επίσης ως δημοσιογράφος πριν από το θάνατό του το 1938.

Ο ύμνος *Steve Bloomer's Watchin* παίζεται σε κάθε παιχνίδι στο γήπεδο της Ντέρμπι και υπάρχει μια προτομή του στο στάδιο Πράιντ Παρκ. Είναι επίσης μέλος στο *Football League 100 Legends* και στην Αίθουσα Φήμης του αγγλικού ποδοσφαίρου (*English Football Hall of Fame*). Το Νοέμβριο του 2021 επελέγη από την IFFHS στην καλύτερη ομάδα του 19ου αιώνα.

Στατιστικά στοιχεία επίσημων αγώνων
-----------------------------------

| Ομάδα | Χρονική περίοδος | Αγώνες | Γκολ |
| --- | --- | --- | --- |
| Ντέρμπι Κάουντι | 1892–1914 | 550 | 345 |
| Ντέρμπι Κάουντι (αναπλ) | 1891–1919 | 14 | 20 |
| Μίντλεσμπρο ΦΚ | 1906–1910 | 131 | 62 |
| Μίντλεσμπρο ΦΚ (αναπλ) | 1908–1910 | 7 | 13 |
| Τάτμπερι Χόθορν | 1892 | 1 | 2 |
| Μπρίτις Σέλουλοζ | 1919–1920 | 3 | 1 |
| Επίλεκτη πρωταθλήματος | 1896–1911 | 15 | 20 |
| Σέντραλ Αλάιανς | 1913–1914 | 2 | 2 |
| Επίλεκτη Ντέρμπι | 1919 | 1 | 2 |
| Εθνική Αγγλίας | 1895–1907 | 23 | 28 |
| Εθνική Αγγλίας (ανεπίσημη) | 1895–1905 | 7 | 9 |
| Σύνολα | **755** | **504** |

Πηγή : RSSSF - Steve Bloomer (2023)

Τίτλοι και διακρίσεις
---------------------

**Ντέρμπι Κάουντι**

* Πρωτάθλημα Αγγλίας (δεύτερη κατηγορία) : 1912

**Εθνική Αγγλίας**

* *British Home Championship* (8) : 1895, 1898, 1899, 1901, 1903, 1904, 1905, 1906

**Ατομικές διακρίσεις**

* Πρώτος σκόρερ πρωταθλήματος Αγγλίας (5) : 1896 (20 γκολ), 1897 (22 γκολ), 1899 (23 γκολ), 1901 (23 γκολ), 1904 (20 γκολ)
* IFFHS : 45ος καλύτερος Ευρωπαίος ποδοσφαιριστής του 20ού αιώνα
* IFFHS : Ομάδα όνειρο του 19ου αιώνα
* Football League 100 Legends
* Αίθουσα Φήμης του αγγλικού ποδοσφαίρου ( *English Football Hall of Fame*)

Δείτε επίσης
------------

* Κατάλογος ποδοσφαιριστών ανδρών με 500 ή περισσότερα γκολ

Παραπομπές
----------

1. 1 2  «How Steve Bloomer survived a WW1 prison camp – the real escape to victory». Ανακτήθηκε στις 29 Νοεμβρίου 2020.
2. ↑  «The Destroying Angel». Ανακτήθηκε στις 29 Νοεμβρίου 2020.
3. ↑  «Dez craques que ajudam a contar a história do futebol». Ανακτήθηκε στις 24 Απριλίου 2021.
4. 1 2  «I Pionieri del Calcio – Steve Bloomer, "l'Angelo Distruttore" che divenne una superstar». Ανακτήθηκε στις 21 Ιουλίου 2023.
5. 1 2  «Steve Bloomer». Ανακτήθηκε στις 29 Νοεμβρίου 2020.
6. ↑  «Steve Bloomer Memorial». Ανακτήθηκε στις 30 Νοεμβρίου 2020.
7. 1 2  «Prolific Scorers Data - Stephen Bloomer - Additional Data». Αρχειοθετήθηκε από το πρωτότυπο στις 21 Ιουλίου 2023. Ανακτήθηκε στις 15 Ιουλίου 2023.
8. ↑  «Στηβ Μπλούμερ: To Καμάρι της Ντέρμπι». Ανακτήθηκε στις 8 Δεκεμβρίου 2020.
9. ↑  «Steve Bloomer». Ανακτήθηκε στις 29 Νοεμβρίου 2020.
10. 1 2 3  «Stephen Bloomer - International Goals». Ανακτήθηκε στις 29 Νοεμβρίου 2020.
11. ↑  «The most prolific scoring streaks ever». Ανακτήθηκε στις 17 Ιανουαρίου 2022.
12. ↑  «XIXth CENTURY - SERIAL GOAL SCORERS (Part 9)». Αρχειοθετήθηκε από το πρωτότυπο στις 9 Φεβρουαρίου 2023. Ανακτήθηκε στις 29 Μαΐου 2022.
13. ↑  «FIFA : More goals than caps». Αρχειοθετήθηκε από το πρωτότυπο στις 7 Μαΐου 2021. Ανακτήθηκε στις 5 Μαΐου 2021.
14. ↑  «XIXth CENTURY (Part 7) - BEST NATIONAL TEAM GOAL SCORERS». Ανακτήθηκε στις 21 Δεκεμβρίου 2021.
15. ↑  «Stephen Bloomer». Ανακτήθηκε στις 29 Νοεμβρίου 2020.
16. ↑  «I NOSTRI PALLONI D'ORO DAL 1900 AL 2023». Αρχειοθετήθηκε από το πρωτότυπο στις 18 Φεβρουαρίου 2024. Ανακτήθηκε στις 18 Φεβρουαρίου 2024.
17. ↑  «England - All-Time Topscorers». Ανακτήθηκε στις 29 Νοεμβρίου 2020.
18. ↑  «RSSSF : Prolific Scorers Data». Ανακτήθηκε στις 19 Ιανουαρίου 2024.
19. ↑  «STEVE BLOOMER'S WATCHING». Ανακτήθηκε στις 30 Νοεμβρίου 2020.
20. ↑  «Steve Bloomer (1906 - 1910)». Ανακτήθηκε στις 29 Νοεμβρίου 2020.
21. ↑  «XIXth CENTURY (Part 3) - THE DREAM TEAM». Ανακτήθηκε στις 21 Δεκεμβρίου 2021.

Εξωτερικοί σύνδεσμοι
--------------------

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Στιβ Μπλούμερ** |

* Στιβ Μπλούμερ's προφίλ παίκτη στο National-Football-Teams.comEdit on Wikidata

|  |  |
| --- | --- |
| 

|  |
| --- |
| * Πύλη:Βιογραφίες
* Πύλη:Αθλητισμός
* Πύλη:Ποδόσφαιρο
 |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 58576606
* LCCN: nb99057260
* GND: 115619122X

 |

 |